El passat 5 d'abril, la iniciativa pilot European Innovative Council (EIC) va publicar els resultats de la convocatòria de l'Instrument pime del programa Horizon 2020.
La relació d'empreses catalanes guardonades amb 50.000 euros cadascuna són:
8wires ha estat seleccionada pel seu projecte LiveCities, una plataforma de crowdsourcing (col·laboració massiva), que permet connectar els ciutadans perquè col·laborin i puguin afrontar els reptes de la seva ciutat d'una manera oberta.
Leukos, una spin-off de l'Institut de Recerca Josep Carreras, ha identificat un biomarcador capaç de diagnosticar de manera fàcil, a través d'una anàlisi de sang, la leucèmia mieloide aguda.
Un tipus de leucèmia que representa el 25% dels casos i que actualment és difícil de curar per la seva detecció tardana.
Recysmart és una eina creada per detectar els punts dèbils del servei de recollida de residus, així com les tendències que afecten al benestar dels ciutadans quan reciclen.
Es tracta d'una eina intuïtiva que proporcionarà una millora del servei evitant el descontentament dels ciutadans per augmentant els índex i la qualitat del reciclatge.
El projecte EndoTrainer té l'objectiu d'establir un nou concepte de dispositius avançats de formació per a tècniques quirúrgiques endoscòpiques basades en una plataforma de simulació física-virtual híbrida amb un curs formatiu complet.
EndoTrainer mesura i analitza totes les dades rellevants de l'execució per obtenir una avaluació completa del rendiment de l'usuari.
X1 Wind ha desenvolupat unes turbines flotants innovadores que permeten reduir al 50% el cost de la generació d'energia eòlica a alta mar.
Auareel ha desenvolupat el projecte Reen destinat a ajudar els corredors a millorar el seu entrenament i els seus resultats.
Els esportistes poden controlar dades com el seu ritme, velocitat... a través d'una imatge projectada al terra davant seu sense que tinguin necessitat de mirar una pantalla o un monitor.
A més a més, Reen registra els moviments de cada corredor i li ofereix un entrenament personalitzat perquè pugui assolir els seus objectius.
La producció de productes tan quotidians com el paper, productes tèxtils, aliments, químics, farmacèutics o pinsos consumeix grans quantitats de recursos, aigua i energia.
A més, genera enormes quantitats de residus amb un impacte advers en el medi ambient.
Molts estudis mostren que la implementació de processos enzimàtics en comptes de la catàlisi química convencional contribueix a una indústria més sostenible.
Zymbol ha desenvolupat un sistema que permetrà democratització de l'enginyeria de proteïnes assistida per ordinador.
Pharmacelera té com a objectiu crear un nou estàndard informàtic per al disseny de fàrmacs assistits per ordinador a través d'una plataforma d'aprenentatge automàtic obert que permeti una predicció precisa de les propietats moleculars basades en càlculs de quàntica mecànica durant el desenvolupament de fàrmacs.
Es calcula que amb aquesta eina es podran reduir els costos globals del desenvolupament de fàrmacs fins a un 19% i el temps de desenvolupament del fàrmac fins al 8%.
Egarfil vol introduir al mercat un nou material tèxtil, Hiper-Yarnm, que és resistent als talls.
D'aquesta manera es pot aplicar per evitar accions vandàliques en la tapisseria dels transports públics.
Com a recordatori, es poden presentar a la fase 1 de l'Instrument pime totes les petites i mitjanes empreses amb seu a la UE o en països associats al programa Horizon 2020.
Han de tenir menys de 250 treballadors i una facturació anual de no més de 50 milions d'euros i un balanç anual de no més de 43 milions d'euros.
En aquest fons no és necessari formar part de consorcis, els sol·licitants es poden presentar individualment.
La fase1 finança la concepció i avaluació de la viabilitat del projecte empresarial (el pas de la idea al concepte).
Es tracta de donar suport a les empreses a fer el pas de l'idea de negoci al concepte.
Les empreses seleccionades en la fase 1 reben un màxim de 50.000 euros, en un pagament únic, per projecte, per dur a terme un estudi de viabilitat tècnic i comercial i un pla de negoci.
Aquesta fase té una durada de prop de 6 mesos.
Les empreses també reben un servei de "coaching" empresarial (acompanyament) i "mentoring" (tutorització), per tal d'identificar espais, les barreres al creixement.
Si després de realitzar l'estudi d'avaluació, les seves conclusions recomanen més finançament per a poder comercialitzar el concepte innovador ja que té el potencial d'ésser desenvolupat, s'haurà de sol·licitar el suport la fase 2.
La participació en aquesta fase és opcional, però és recomanable per a poder tenir més oportunitats de rebre finançament, ja que es consolida la idea de negoci de la pime.
La pròxima data límit de sol·licituds per la fase 1 és el 3 de maig de 2018.